ai4bharat/Pralekha huggingface dataset:
কেন্দ্রীয়মন্ত্রিসভা
কেন্দ্রীয় মন্ত্রিসভা তিরুপতি ও বেরহামপুরে আইআইএসইআর-এর স্থায়ী ক্যাম্পাস স্থাপন ও চালুর সিদ্ধান্ত অনুমোদন করেছে
নয়াদিল্লি, ১০ অক্টোবর, ২০১৮
প্রধানমন্ত্রী শ্রী নরেন্দ্র মোদীর পৌরোহিত্যে কেন্দ্রীয় মন্ত্রিসভার বৈঠকে অন্ধ্রপ্রদেশের তিরুপতি এবং ওড়িশার বেরহামপুরে ইন্ডিয়ান ইনস্টিটিউট অফ সায়েন্স, এডুকেশন অ্যান্ড রিসার্চের  স্থায়ী ক্যাম্পাস স্থাপন ও চালু করার সিদ্ধান্ত অনুমোদিত হয়েছে। এর জন্য মোট ৩,০৭৪.১২ কোটি টাকা ব্যয় হবে বলে মনে করা হচ্ছে। এর মধ্যে ২,৩৬৬.৪৮ কোটি টাকা এককালীন স্থায়ী ব্যয় এবং ৭০৭.৬৪ কোটি টাকা পৌনপৌনিক ব্যয় হবে।
দুটি আইআইএসইআর-এর প্রত্যেকটির জন্য একজন করে রেজিস্ট্রারের পদ সৃষ্টির সিদ্ধান্তও অনুমোদিত হয়েছে। এঁরা সপ্তম কেন্দ্রীয় বেতন আয়োগের ১৪ নম্বর পর্যায়ের বেতন ও অন্যান্য সুবিধাদি পাবেন।
প্রতিষ্ঠান দুটি প্রতিষ্ঠার জন্য মোট ব্যয়ের পরিমাণ হবে ৩,০৭৪.১২ কোটি টাকা। এর মধ্যে ২৩৬৬.৪৮ কোটি টাকা হবে নির্মাণ ব্যয়। প্রত্যেকটি প্রতিষ্ঠানে ১ লক্ষ ১৭ হাজার বর্গ মিটার জায়গা থাকবে এবং ১৮৫৫ জন ছাত্রছাত্রীর পড়াশোনার ব্যবসা থাকবে। ২০২১-এর ডিসেম্বরের মধ্যে এই প্রতিষ্ঠান দুটি নির্মাণের কাজ শেষ হবে।
আইআইএসইআর-গুলিতে উচ্চমানের স্নাতক ও স্নাতকোত্তর পর্যায়ের পড়াশোনা, পিএইচডি / ইন্টিগ্রেটেড পিএইচডি’র ব্যবস্থা থাকবে। বিজ্ঞানের নতুন বিষয়ে এখানে গবেষণা করবেন ছাত্রছাত্রীরা। এজন্য শ্রেষ্ঠ শিক্ষকদের এখানে নিয়োগ করা হবে। এর ফলে, ভারতের এক জ্ঞানভিত্তিক অর্থনীতি হয়ে ওঠা এবং দেশের জন্য বিজ্ঞান-শিক্ষিত কর্মীবাহিনীর এক দৃঢ় ভিত্তি গড়ে উঠবে।
CG/PB/DM/…
(Visitor Counter : 65
গ্রামোন্নয়নমন্ত্রক
জমি অধিগ্রহণ ক্ষেত্রে রাজ্য/কেন্দ্রশাসিত অঞ্চলগুলির ক্রমতালিকা প্রণয়নের জন্য এমআইএস পোর্টালের সূচনা করেছেন শ্রী গিরিরাজ সিং
নয়াদিল্লি, ১৬ ডিসেম্বর, ২০২১
কেন্দ্রীয় গ্রামোন্নয়ন মন্ত্রী শ্রী গিরিরাজ সিং জমি অধিগ্রহণের ক্ষেত্রে রাজ্য/কেন্দ্রশাসিত অঞ্চলগুলির ক্রমতালিকা প্রণয়নের জন্য ২০১৩’র জমি অধিগ্রহণ ও পুনর্বাসনের ন্যায্য ক্ষতিপূরণের অধিকার তথা স্বচ্ছতা আইন অনুযায়ী, ম্যানেজমেন্ট ইনফরমেশন সিস্টেম বা এমআইএস পোর্টালের সূচনা করেছেন। এই উপলক্ষে শ্রী সিং জানান, ক্রমতালিকায় অবস্থান কাজকর্মের নিরিখে তিনটি রাজ্য ও সমসংখ্যক জেলাকে পুরস্কৃত করা হবে।
এই পোর্টালকে ‘বিকাশ পোর্টাল’ হিসাবে আখ্যা দিয়ে শ্রী সিং বলেন, ম্যানেজমেন্ট ইনফরমেশন সিস্টেম পোর্টালে কেবল তথ্য ও পরিসংখ্যানই পাওয়া যাবে না, সেই সঙ্গে দেশের অগ্রগতির ইঙ্গিতও মিলবে। সরকারের গতিশক্তি মিশনকে ত্বরান্বিত করতে প্রধানমন্ত্রী শ্রী নরেন্দ্র মোদীর দূরদৃষ্টির ফসল হ’ল এই পোর্টাল। প্রকল্পের কাজকর্ম রূপায়ণে বিলম্ব নিয়ে উদ্বেগ প্রকাশ করে শ্রী সিং বলেন, এর ফলে প্রকল্প খাতে খরচ যেমন বাড়ে, তেমনই উন্নয়নের স্বাভাবিক গতিও বিঘ্নিত হয়। তিনি আরও বলেন, পোর্টাল থেকে সমস্ত রাজ্যের অবস্থান সম্পর্কিত যে ক্রমতালিকা পাওয়া যাবে, তা উন্নয়নমুলক কাজকর্মের অগ্রগতিকে নজর রাখতে সাহায্য করবে। পক্ষান্তরে, প্রকল্পের কাজে গতি আসবে এবং রূপায়ণের সঙ্গে যুক্ত আধিকারিকরাও উৎসাহিত হবেন।
রাজ্য/কেন্দ্রশাসিত অঞ্চলগুলির ক্রমতালিকা প্রকাশে জমি অধিগ্রহণ সংক্রান্ত বিভিন্ন মাপকাঠির ভিত্তিতে পোর্টালে যাবতীয় তথ্য থাকছে। ভূমি সম্পদ দপ্তর এই পোর্টালটি গড়ে তুলেছে। এনআইসি এই পোর্টালটি ভূমি রাজস্ব দপ্তরের জন্য নিখরচায় তৈরি করেছে। রাজ্য/কেন্দ্রশাসিত অঞ্চলগুলির ক্রমতালিকা তৈরির ক্ষেত্রে তাদের যাবতীয় পরামর্শ ও মতামত বিবেচনা করা হবে বলেও মন্ত্রী জানান। প্রকল্প রূপায়ণের ক্ষেত্রে সাফল্যের সূচক হিসাবে মোট ১৪০ নম্বর স্থির হয়েছে। এর মধ্যে প্রাপ্ত নম্বরের ভিত্তিতে ক্রমতালিকা তৈরি হবে। অবশ্য, প্রকল্প বিলম্বের ক্ষেত্রে প্রাপ্ত নম্বরে নেগেটিভ মার্কিং থাকছে।
অনুষ্ঠানে বিভাগীয় দুই প্রতিমন্ত্রী শ্রী ফগগন সিং কুলস্তে ও সাধভি নিরঞ্জন জ্যোতি জমি অধিগ্রহণ কর্মসূচি সময় মতো শেষ করতে এবং দেশের সার্বিক উন্নয়নে অবদান রাখতে রাজ্যগুলিকে আরও উদ্যোগী হওয়ার আহ্বান জানান।
CG/BD/SB
(Visitor Counter : 239
রেলমন্ত্রক
রেল কর্তৃপক্ষ এনটিপিসি সিবিটি-১ এর ফলাফল নিয়ে প্রার্থীদের উদ্বেগ দূর করার উদ্যোগ নিয়েছে
নয়াদিল্লি, ১৮ জানুয়ারি, ২০২২
স্নাতক ও দ্বাদশ শ্রেণী উত্তীর্ণদের জন্য নন-টেকনিকাল পপুলার ক্যাটাগরিজ  পদে নিয়োগের জন্য রেল রিক্রুটমেন্ট বোর্ডস্  কেন্দ্রীয়ভাবে কর্মসংস্থানের বিজ্ঞপ্তি জারি করেছিল ২০১৯ সালে। এই পরীক্ষার ফলাফল প্রকাশিত হয়েছে চলতি বছরের ১৪ই জানুয়ারি। পরীক্ষার প্রথম পর্যায়ের ফলাফল প্রকাশের পর কিছু প্রার্থী পরীক্ষার দ্বিতীয় পর্যায়ে প্রার্থীদের সংক্ষিপ্ত তালিকার প্রক্রিয়ার বিষয়ে উদ্বেগ প্রকাশ করেছেন। রেল মন্ত্রক এই উদ্বেগ দূর করার উদ্যোগ নিয়েছে।
অনেক প্রার্থীই পদ ও সমকক্ষ বিভাগ অনুসারে এই ফলাফল প্রকাশ হয়েছে কিনা, সে বিষয়ে উদ্বেগ প্রকাশ করেছিলেন। এক্ষেত্রে রেল মন্ত্রক স্পষ্ট জানিয়েছে যে, কম্প্যুটার-ভিত্তিক দ্বিতীয় স্তরের পরীক্ষার জন্য প্রার্থীদের নাম চূড়ান্ত করার প্রক্রিয়ার বিষয়ে ২০১৯ সালের ২৮শে ফেব্রুয়ারি প্রকাশিত বিজ্ঞপ্তির ১৩ নম্বর প্যারায় বিস্তারিতভাবে জানানো হয়েছে। মন্ত্রক আরও জানিয়েছে, এই কম্প্যুটার-ভিত্তিক প্রথম পর্যায়ের পরীক্ষায় ৫টি ভিন্ন বিভাগে প্রার্থীদের নাম পৃথক-পৃথকভাবে চূড়ান্ত করা হয়েছে। এমনকি, এই পরীক্ষায় শূন্যপদ ও উত্তীর্ণ প্রার্থীর সর্বোচ্চ নম্বরের উপর ভিত্তি করে কাট অফ মার্কস স্থির করা হয়েছে।
CG/SS/SB
(Visitor Counter : 215
আইনওবিচারমন্ত্রক
বিচার বিভাগ এনফোর্সিং কন্ট্রাক্টস পোর্টাল চালু করেছে
নতুন দিল্লি, ২৯ জুন, ২০২১
বিচার বিভাগের উদ্যোগে এনফর্সিং কনট্র্যাক্টস পোর্টাল চালু করা হয়েছে। গতকাল বিচার বিভাগের সচিব শ্রী বরুণ মিত্র দিল্লিতে এই পোর্টালটির আনুষ্ঠানিক উদ্বোধন করেন।
এই পোর্টাল এর বৈশিষ্ট্য হচ্ছে-
দিল্লি, মুম্বাই, বেঙ্গালুরু এবং কলকাতার আদালত গুলিতে বাণিজ্যিক মামলার ওপর সর্বশেষ তথ্য সরবরাহ করবে।
বাণিজ্যিক মামলাগুলির মধ্যস্থতা এবং নিষ্পত্তির বিষয়ে তথ্য জানাবে।
ই-ফাইলিং এবং অন্যান্য অ্যাপ্লিকেশনগুলি ব্যবহার করার জন্য অ্যাক্সেস সরবরাহ করবে।
এনফোর্সিং কন্ট্রাক্টস একটি প্রয়োজনীয় ক্ষেত্র যা মানসম্মত। বাণিজ্যিক বিতর্ক সমাধানের জন্য বিচার বিভাগকে সহায়তা করবে।
CG/ SB
(Visitor Counter : 160
বিজ্ঞানওপ্রযুক্তিমন্ত্রক
কোভিড – ১৯ এর বিভিন্ন মিউট্যান্ট স্ট্রেন শনাক্ত করতে বিজ্ঞান ও প্রযুক্তি দপ্তরের অধীনস্থ সংস্থার নতুন মাল্টিপ্লেক্স আরটি – পিসিআর কিট উদ্ভাবন
নতুন দিল্লি, ১৮ই মে, ২০২১
বিভিন্ন মিউট্যান্ট স্ট্রেনের কারণে বিশ্বজুড়ে কোভিড – ১৯ মহামারির সংক্রমণ বৃদ্ধি পাচ্ছে। এই ভাইরাসকে নিখুঁতভাবে শনাক্ত করতে একটি মাল্টিপ্লেক্স আরটি – পিসিআর কিট উদ্ভাবন করা হয়েছে। এই কিটের সাহায্যে নির্দিষ্ট জিনটি শনাক্ত করা সম্ভব হবে।
আরএনএ ভাইরাসগুলির মতো করোনা ভাইরাসকেও শনাক্ত করতে খুব একটা সমস্যা হয় না। কিন্তু এস, আর এবং এন জিন অনেক সময়ই নমুনা পরীক্ষায় বিভ্রান্তির সৃষ্টি করে। যেমন ধরা যাক, ব্রিটিস ভ্যারিয়েন্ট বি১.১.৭ । এই ভ্যারিয়েন্টটি ৬৯ – ৭০ ডেলে ৬ রকমের ক্ষারের মধ্যে মিশে যায়। এর ফলে এস জিনটিকে শনাক্ত করা যায় না।
বিজ্ঞান ও প্রযুক্তি দপ্তরের অধীনস্থ জাতীয় গুরুত্বপূর্ণ সংস্থা শ্রী চিত্র তিরুনাল ইনস্টিটিউট ফর মেডিক্যাল সায়েন্সেস অ্যান্ড টেকনোলজি একটি নতুন মাল্টিপ্লেক্স আরটি – পিসিআর কিট উদ্ভাবন করেছে। এই কিটের সাহায্যে সার্স – কোভ – ২ ভাইরাসের RdRp এবং ORFb-nsp14 জিন দুটিকে শনাক্ত করতে পারে। এর ফলে বেশ কিছু মিউট্যান্ট স্ট্রেন সহজেই শনাক্ত করা যায়। এছাড়াও মানুষের RNAseP জিনটিকে এই কিটের মাধ্যমে শনাক্ত করা যায়।
এই তিনটি জিন ট্যাকমান রসায়নের সূত্র অনুযায়ী রাসায়নিক বিক্রিয়ায় সহজেই চিহ্নিত করা সম্ভব। নাক থেকে নমুনা সংগ্রহ করে আরএনএ পৃথকীকরণের মাধ্যমে এই প্রক্রিয়াটি সম্পন্ন করা যায়। পুরো পদ্ধতিটি ৪৫ মিনিটে করা সম্ভব।
আইসিএমআর, এই কিটের অনুমোদন দিয়েছে। পুণের ন্যাশনাল ইনস্টিটিউট অফ ভাইরোলজিতে পরীক্ষা করে দেখা গেছে, কোভিড – ১৯ শনাক্ত করার ক্ষেত্রে এই কিটের সংবেদনশীলতা ৯৭.৩ শতাংশ এবং নির্ভুলভাবে এই কিট নির্দিষ্ট জিনগুলিকে শনাক্ত করতে পারে। শ্রী চিত্র তিরুনাল ইনস্টিটিউট ফর মেডিক্যাল সায়েন্সেস অ্যান্ড টেকনোলজি এই কিট উৎপাদনের জন্য হায়দ্রাবাদ ভিত্তিক হুয়েল লাইফ সায়েন্সের সঙ্গে চুক্তিবদ্ধ হয়েছে। হুয়েল বাণিজ্যিকভাবে কিট উৎপাদন করার উদ্যোগ নিয়েছে।
CG/CB/SFS
(Visitor Counter : 124
উপ-রাষ্ট্রপতিরসচিবালয়
রাজ্যসভার সাংসদদের এলাকা উন্নয়ন তহবিলের টাকা কোভিড-১৯ মোকাবিলার তহবিলে দেবার আবেদন উপরাষ্ট্রপতির
নতুনদিল্লি, ২৯ মার্চ, ২০২০
উপরাষ্ট্রপতি এবং রাজ্যসভার চেয়ারম্যান শ্রী এম ভেঙ্কাইয়া নাইডু সব সাংসদদের অনুরোধ জানিয়েছেন, কোভিড-১৯ মহামারী আটকাতে সরকারের উদ্যোগকে সাহায্য করার জন্য তাঁরা যেন তাঁদের এলাকা উন্নয়ন তহবিলের থেকে প্রাথমিকভাবে কমপক্ষে ১ কোটি টাকা দেন। সাংসদদের উদ্দেশে লেখা এক চিঠিতে শ্রী নাইডু জানিয়েছেন, এর ফলে কোভিড-১৯ এর মোকাবিলায় সরকার যে উদ্যোগ নিয়েছে, তাতে আর্থিকভাবে সুবিধে হবে।
তিনি আরো জানান, পরিসংখ্যান ও কর্মসূচী রূপায়ন মন্ত্রক কোভিড-১৯ তহবিলে এককালীন অর্থ প্রদানের জন্য সাংসদ উন্নয়ন তহবিলের আইনে প্রয়োজনীয় সংশোধন এনেছে। এছাড়া, শ্রী নাইডু পিএম কেয়ারস তহবিলে আর্থিক অনুদান দেবার জন্য সকলের কাছে আর্জি জানিয়েছেন। সংকটের এই মুহূর্তে দরিদ্র মানুষদের সাহায্য করার জন্য বিভিন্ন সংগঠন যে উদ্যোগ নিয়েছে, উপরাষ্ট্রপতি তার প্রশংসা করেন । তিনি সরকারের নির্দেশিকা মেনে সকলকে ঘরে থাকার আবেদন ও জানান।
প্রতিরোধমূলক নিয়ন্ত্রণ ব্যবস্থায় যে সব পরিযায়ী শ্রমিকরা আটকে রয়েছেন, তাঁদের আশ্রয় এবং খাদ্যের জন্য উপরাষ্ট্রপতি সংশ্লিষ্ট এলাকার সকলকে এবং রাজ্য সরকারগুলিকে উদ্যোগ গ্রহণের আহ্বান জানিয়েছেন।
CG/CB
(Visitor Counter : 80
কৃষিমন্ত্রক
জৈব কৃষির প্রচার
নয়াদিল্লি, ১৪ মার্চ, ২০২৩
বৃহত্তর স্তরে জৈব কৃষি সম্পর্কে সচেতনতা বাড়াতে ও আরও বেশি সংখ্যায় কৃষককে এতে যুক্ত করতে সরকার প্রাকৃতিক কৃষি বিষয়ক এক বিশেষ কর্মসূচি গ্রহণ করেছে। দেশব্যাপী জৈব কৃষি কাজকে আরও উৎসাহ দিতে ভারতীয় প্রাকৃতিক কৃষি পদ্ধতি  সংক্রান্ত প্রচার চালানো হচ্ছে। আগামী চার বছরে ৭.৫ লক্ষ হেক্টর এলাকা এর জন্য বরাদ্দ করা হয়েছে। গঙ্গা তীরবর্তী এলাকা ও দেশের অন্যান্য বৃষ্টিস্নাত অঞ্চলে এক কোটি কৃষককে অন্তর্ভুক্ত করার প্রস্তাব দিয়েছে সরকার। জৈব সম্পদের সহজ ব্যবহারের জন্য সরকার নানাবিধ ব্যবস্থা গ্রহণ করেছে। এই লক্ষ্যে ১৫ হাজার ভারতীয় প্রাকৃতিক ক্ষেতে চাষ করার লক্ষ্য নেওয়া হয়েছে।
কৃষি ও কৃষক উন্নয়ন বিভাগ এই ক্ষেত্রে এক বিশাল প্রশিক্ষণ কর্মসূচি গ্রহণ করেছে। কৃষকদের প্রাকৃতিক কৃষি কাজের নানা পন্থা-পদ্ধতি সম্পর্কে প্রশিক্ষণ দেওয়াই এর লক্ষ্য। ২২টি আঞ্চলিক ভাষায় প্রশিক্ষণের জন্য পাঠ্যক্রম তৈরি করা হয়েছে। রয়েছেন ৬৯৭ জন বিশেষ প্রশিক্ষক। ৫৬ হাজার ৯৫২টি গ্রাম প্রধানের জন্য প্রাকৃতিক কৃষি কাজ সম্পর্কে ৯৯৭টি প্রশিক্ষণ কর্মসূচি ইতিমধ্যেই আয়োজিত হয়েছে। ভারতীয় কৃষি গবেষণা পরিষদ ২০টি স্থানে জৈব কৃষি কাজ চালুর বিষয়ে গবেষণা চালাচ্ছে।
জৈব কৃষি কাজ সম্পর্কে বিস্তারিত তথ্য দিতে একটি ডিজিটাল ওয়েব পোর্টাল  চালু করা হয়েছে।
কেন্দ্রীয় কৃষি ও কৃষক কল্যাণ মন্ত্রী শ্রী নরেন্দ্র সিং তোমর লোকসভায় এক প্রশ্নের লিখিত জবাবে এই তথ্য দেন।
PG/CB/SB
(Visitor Counter : 74
অর্থমন্ত্রক
আপৎকালীন ঋণ সহায়তা নিশ্চয়তা কর্মসূচি  সম্প্রসারিত - এই কর্মসূচির চতুর্থ পর্যায়ে অক্সিজেন উৎপাদন, তৃতীয় পর্যায়ের সুবিধা বৃদ্ধি এবং কর্মসূচির প্রথম পর্যায়ের মেয়াদ বাড়ানো হয়েছে
নতুন দিল্লি, ৩০ মে, ২০২১
কোভিড-১৯ মহামারীর দ্বিতীয় ঢেউয়ের দরুন অর্থনীতির বিভিন্ন ক্ষেত্রে যে ব্যাঘাত দেখা দিয়েছে তার প্রেক্ষিতে সরকার আপৎকালীন ঋণ সহায়তা নিশ্চয়তা কর্মসূচির সুযোগ-সুবিধা আরও বাড়িয়েছে।
• আপৎকালীন ঋণ সহায়তা নিশ্চয়তা কর্মসূচির  চতুর্থ পর্যায়ে হাসপাতাল/নার্সিংহোম/ক্লিনিক/মেডিকেল কলেজ চত্বরে অক্সিজেন জেনারেশন প্ল্যান্ট স্থাপন করার জন্য সর্বাধিক ৭.৫ শতাংশ সুদের হারে ২ কোটি টাকা পর্যন্ত ঋণ সহায়তার সুবিধা।
• ভারতীয় রিজার্ভ ব্যাঙ্কের পক্ষ থেকে গত ৫ মে জারি করা নীতি-নির্দেশিকা অনুযায়ী ব্যবসায়িক কাজকর্মের পুনরুজ্জীবনের ক্ষেত্রে যোগ্য ঋণ গ্রহীতা, যারা ইসিএলজিএস কর্মসূচির প্রথম পর্যায়ে ঋণ সুবিধা নিয়েছেন তাদের জন্য সুদ সহ ঋণ পরিশোদের মেয়াদ বাড়িয়ে পূর্ববর্তী ৪ বছরের পরিবর্তে ৫ বছর করা হয়েছে। উল্লেখ করা যেতে পারে, এই কর্মসূচির প্রথম পর্যায়ে নেওয়া ঋণের ক্ষেত্রে প্রথম ১২ মাস সুদ মেটাতে হত। অন্যদিকে, ঋণ গ্রহণের মোট অর্থ সহ সুদ মেটানোর সময়সীমা ছিল ৩৬ মাস। কর্মসূচির চতুর্থ পর্যায়ে ঋণ গ্রহীতারা প্রথম ২৪ মাস কেবল সুদ মেটাবেন। সেই সঙ্গে ঋণের মোট অর্থ সহ সুদ মেটানোর ক্ষেত্রে সময় পাবেন আরও ৩৬ মাস।
• ভারতীয় রিজার্ভ ব্যাঙ্কের পক্ষ থেক গত ৫ মে জারি করা নির্দেশিকা অনুযায়ী, ইসিএলজিএস কর্মসূচির প্রথম পর্যায়ে ঋণ গ্রহীতারা ২০২০-র ২৯ ফেব্রুয়ারি পর্যন্ত বকেয়া ঋণের ১০ শতাংশের হিসেব অনুযায়ী অতিরিক্ত সুবিধা পাবেন।
• কর্মসূচির তৃতীয় পর্যায়ে ঋণ গ্রহীতাদের জন্য বকেয়া ঋণের সর্বোচ্চ ঊর্ধ্বসীমা ৫০০ কোটি টাকার বিষয়টি প্রত্যাহার করা হয়েছে। অবশ্য ইসিএলজিএস কর্মসূচির মাধ্যমে প্রত্যেক ঋণ গ্রহীতার জন্য সর্বাধিক আর্থিক সুযোগ-সুবিধা ৪০ শতাংশ বা ২০০ কোটি টাকা - এরমধ্যে যেটি কম হবে, তা ধার্য করা হয়েছে।
• কর্মসূচির তৃতীয় পর্যায়ে অসামরিক বিমান পরিবহণ ক্ষেত্রকে ঋণ সুবিধা গ্রহণের আওতায় নিয়ে আসা হয়েছে।
• ইসিএলজিএস কর্মসূচির মেয়াদ বাড়িয়ে আগামী ৩০ সেপ্টেম্বর পর্যন্ত করা হয়েছে বা ৩ লক্ষ কোটি টাকা ঋণের ক্ষেত্রে গ্যারান্টি জারি হওয়ার সময় পর্যন্ত এই সুবিধা মিলবে। তবে, কর্মসূচির আওতায় আগামী ৩১ ডিসেম্বর পর্যন্ত ঋণ সহায়তা দেওয়া হবে।
ইসিএলজিএস কর্মসূচিতে সংশোধনের ফলে ক্ষুদ্র ও মাঝারি শিল্প সংস্থা সহ অর্থনীতির অন্যান্য ক্ষেত্রগুলি অতিরিক্ত আর্থিক সহায়তা পাবে। পক্ষান্তরে জীবন-জীবিকা আরও স্বচ্ছল হবে এবং ব্যবসায়িক কাজকর্ম পুনরায় শুরু করতে সাহায্য পাওয়া যাবে। এমনকি ন্যায্য সুদের হারে প্রাতিষ্ঠানিক ঋণ সহায়তার পরিধি আরও বাড়বে।
ন্যাশনাল ক্রেডিট গ্যারান্টি ট্রাস্টি কোম্পানি  এই মর্মে পৃথক নীতি-নির্দেশিকা জারি করতে চলেছে।
CG/BD/AS
(Visitor Counter : 196
সংখ্যালঘুবিষয়কমন্ত্রক
পবিত্র রমজান মাসে লকডাউন মেনে চলার আহ্বান
কলকাতা, ২৪ এপ্রিল, ২০২০
চাঁদ দেখার ওপর ভিত্তি করে পবিত্র রমজান মাস ২৫ এপ্রিল শুরু হওয়ার সম্ভাবনা রয়েছে।
বিভিন্ন মুসলিম সংগঠন, প্রতিষ্ঠান, বুদ্ধিজীবী ও উলেমারা সমস্ত মুসলিম জনগোষ্ঠীর মানুষকে আহ্বান জানিয়েছেন, তাঁরা যেন ঘরে থেকে পরিবারের সদস্য সঙ্গে রমজান মাসে সেহেরী, ইফতার এবং তারাবির নামাজ পালন করেন।
জমিয়াত উলেমা – ই- হিন্দ , অল ইন্ডিয়া উলেমা এন্ড মাশাইখ বোর্ড, রাজা অ্যাকেডেমি, সমস্ত কেরালা জেমি-য়াত উল উলেমা, কেরালা নদভাথুল মুজাহিদিন, উইজডম ইসলামিক অর্গানাইজেশন, তামিলনাডু জামাত – উল – উলেমা সভাই, পাটনার ইমারত – ই – শরিয়া, দিল্লির জামা মসজিদের শাহি ইমাম সঈদ আহমেদ বুখারী, দিল্লির ফতেপুরি মসজিদের ইমাম মুফতি মক্কারম আহমেদ, জামিয়াত – উলেমা – ই - হিন্দ  –এর সাধারণ সম্পাদক মৌলানা মাহমুদ মাদানী, জামিয়াত – উলেমা – ই – হিন্দ  এর সভাপতি মৌলানা আরশাদ মাদানী, অল ইন্ডিয়া তানজিম উলেমা – ই – ইসলামের জাতীয় সভাপতি মুফতি আশফাক হোসেন কাদরী, বিহার, ঝাড়খন্ড এবং ওডিশার পাটনা ভিত্তিক ইমারত – ই – শরিয়ার নায়েব নজিম মৌলানা শিবলি কাশমী, অল ইন্ডিয়া মুসলিম পার্সোনাল ল বোর্ডের সদস্য, লক্ষ্মৌ ঈদগাহের ইমাম মৌলানা খালিদ রশিদ ফিরাঙ্গী, অল ইন্ডিয়া মুসলিম পার্সোনাল ল বোর্ডের সাধারণ সম্পাদক মৌলানা ওয়ালি রহমানী, জামিয়াত আহেলে হাদিসের সভাপতি মৌলানা আজগার আলি ইমাম মেহেদী শালাসি, দিল্লি সংখ্যালঘু কমিশনের চেয়ারম্যান জাফরুল ইসলাম খান, জামাত – ই – ইসলামী হিন্দ এর আমির সাদাতুল্লা হোসেইনী, জামাত – ই – ইসলামী হিন্দের প্রাক্তন আমির সৈয়দ জলালউদ্দিন উমারী, অল ইন্ডিয়া মিল্লি কাউন্সিলের সাধারণ সম্পাদক ড. মাজোর আলম, অল ইন্ডিয়া মুসলিম মজলিস – ই মুশায়রাত এর সাধারণ সম্পাদক মুজতবা ফারুক, যোধপুরের মৌলানা আজাদ বিশ্ববিদ্যালয়ের সভাপতি অধ্যাপক আখতারুল ওয়েসী, দিল্লির কাশ্মীরি গেটের শাহি জামা মসজিদের ইমাম মৌলানা মহসিন তাখভি এবং ইত্তাহাদ – ই – মিলাদ কাউন্সিলের মৌলানা তাকিবরাজা, সকলের কাছে আহ্বান জানিয়েছেন তাঁরা যেন রমজান মাসের সময় লকডাউনের নিয়ম মেনে চলেন। একই সঙ্গে তাঁরা ধর্মীয় আবেগের দিকটি বিবেচনা করে রমজানের সময় মুসলমানরা যাতে প্রয়োজনীয় সুযোগ-সুবিধে পান তা নিশ্চিত করতে সরকারের কাছে সহযোগিতার আবেদন জানিয়েছেন।
লকডাউনের সময় রমজানের জন্য দুধ, ফল সহ খাদ্য সামগ্রী এবং অন্যান্য অত্যাবশক পণ্য সরবরাহ নিশ্চিত করতে রাজ্য সরকার এবং কেন্দ্র শাসিত অঞ্চলের প্রশাসনগুলি যথাযথ ব্যবস্থা নিয়েছে। লকডাউনের বিধিনিষেধ কেউ যেন না অমান্য করেন, সেই লক্ষ্যে সমস্ত পদক্ষেপ নেওয়া হয়েছে।
স্পর্শকাতর এলাকাগুলি সহ সর্বত্র সাম্প্রদায়িকসম্প্রীতি বজায় রাখার জন্য বিশেষ নজরদারীর ব্যবস্থা করা হবে। সোশ্যাল মিডিয়ায় কোনো আপত্তিকর পোষ্ট কেউ যেন না দিতে পারে, সে দিকে কড়া নজরদারী রাখা হবে এবং কেউ এধরণের কোন কাজ করলে অ্যাকাউন্ট বাতিল করা সহ তাদের বিরুদ্ধে যথাযথ ব্যবস্থা নেওয়া হবে।
(CG/CB/SFS
প্রধানমন্ত্রীরদপ্তর
সিরমৌরে দুর্ঘটনার জেরে প্রাণহানির ঘটনায় প্রধানমন্ত্রীর শোকপ্রকাশ,
অর্থিক সাহায্যের ঘোষণা
নতুন দিল্লি, ২৮শে জুন, ২০২১
প্রধানমন্ত্রী শ্রী নরেন্দ্র মোদী হিমাচল প্রদেশের সিরমৌরে দুর্ঘটনার জেরে প্রাণহানির ঘটনায় গভীর শোক প্রকাশ করেছেন। তিনি আহতদের দ্রুত আরোগ্য কামনা করেছেন।
এক ট্যুইট বার্তায় প্রধানমন্ত্রী জানিয়েছেন, এই দুর্ঘটনার জেরে মৃতদের পরিবারবর্গকে পিএমএনআরএফ থেকে ২ লক্ষ টাকা এবং আহতদের ৫০ হাজার টাকা করে ক্ষতিপূরণ বাবদ অর্থিক সাহায্য দেওয়া হবে।
প্রধানমন্ত্রী ট্যুইটে আরো জানান, “হিমাচল প্রদেশের সিরমৌরে দুর্ঘটনার জেরে প্রাণহানির ঘটনা অত্যন্ত দুঃখজনক। মৃতদের পরিবারবর্গকে শোক জ্ঞাপন করার পাশাপাশি আহতদের দ্রুত আরোগ্য কামনা করছি। পিএমএনআরএফ থেকে মৃতদের পরিবারবর্গকে ২ লক্ষ টাকা এবং আহতদের ৫০ হাজার টাকা করে ক্ষতিপূরণ বাবদ অর্থিক সাহায্য দেওয়া হবে।”
CG/SS/SFS
(
প্রধানমন্ত্রীরদপ্তর
জন ধন যোজনার নবম বর্ষপূর্তি উপলক্ষে এই পরিবর্তনশীল প্রকল্পটির সুবিধাভোগীদের অভিনন্দন প্রধানমন্ত্রী
নয়াদিল্লি, ২৮ আগস্ট, ২০২৩
প্রধানমন্ত্রী শ্রী নরেন্দ্র মোদী জন ধন যোজনার নবম বর্ষপূর্তি উপলক্ষে এই পরিবর্তনশীল প্রকল্পটির সুবিধাভোগীদের অভিনন্দন জানিয়েছেন। এই প্রকল্পটি সফল করার জন্য যাদের গুরুত্বপূর্ণ ভূমিকা রয়েছে, তিনি তাঁদের সকলের প্রশংসা করেছেন।
মাই গভ-এর এক্স পোস্টের প্রত্যুত্তরে প্রধানমন্ত্রী বলেছেন,
“আমরা পিএম জনধন যোজনার নবম বর্ষপূর্তি উদযাপন করছি। যাঁরা এই প্রকল্পের সুবিধাভোগী, তাঁদের অভিনন্দন জানাই এবং প্রকল্পটি বাস্তবায়নে যাঁরা সহায়তা করেছেন তাঁদের ভূমিকার প্রশংসা করি। আমাদের জনসাধারণের ক্ষমতায়নের জন্য এটি একটি যুগান্তকারী উদ্যোগ। এর মাধ্যমে আমরা লক্ষ লক্ষ মানুষকে আর্থিক ব্যবস্থার মূল স্রোতে নিয়ে এসেছি, আমাদের উন্নয়নশীল অর্থনীতিতে প্রত্যেক ভারতীয় যাতে অন্তর্ভুক্ত হতে পারেন সেটি নিশ্চিত করা হয়েছে।”
AC/CB/NS
(
স্বাস্থ্যওপরিবারকল্যাণমন্ত্রক
কোভিড-১৯-এর সর্বশেষ তথ্য
আরোগ্যের হার বৃদ্ধি পেয়ে হয়েছে ৬০%
চিকিৎসাধীন সংক্রমিতদের থেকে ১ লক্ষ ২০ হাজারের কাছাকাছি বেশি মানুষ সুস্থ হয়ে উঠেছেন
নতুনদিল্লী, ৩০ জুন, ২০২০
দেশে কোভিড-১৯ মহামারীর মোকাবিলায় কেন্দ্র এবং বিভিন্ন রাজ্য ও কেন্দ্রশাসিত অঞ্চলগুলি নানা উদ্যোগ গ্রহণ করায় তার সুফল পাওয়া যাচ্ছে।
চিকিৎসাধীন সংক্রমিতদের থেকে এক লক্ষ ২০ হাজারের কাছাকাছি ౼১,১৯,৬৯৬ জন বেশী সুস্থ হয়ে উঠেছেন।
কোভিড সংক্রমিতদের সুস্থ হয়ে ওঠার হার ৫৯.০৭ শতাংশ। দেশে মোট ৩,৩৪,৮২১ জন সুস্থ হয়েছেন। বর্তমানে ২,১৫, ১২৫জন কোভিড-১৯এ সংক্রমিত রোগী চিকিৎসকদের তত্ত্বাবধানে রয়েছেন। গত ২৪ ঘন্টায় ১৩,০৯৯জন সুস্থ হয়েছেন।
নমুনা পরীক্ষা করার জন্য দেশে পরীক্ষাগারের সংখ্যা বৃদ্ধি করার উদ্যোগ অব্যাহত। সরকারী পরীক্ষাগার ৭৬১টি ও বেসরকারি পরীক্ষাগার ২৮৮টি ౼অর্থাৎ মোট ১০৪৯টি পরীক্ষাগার এই মুহূর্তে দেশের নানা প্রান্তে রয়েছে। এর মধ্যে ৩৬২টি সরকারী ও ২০৯টি বেসরকারী পরীক্ষাগারে  রিয়েল টাইম পিসিআরের মাধ্যমে , ৩৬৭টি সরকারি ও ২৬টি বেসরকারী পরীক্ষাগারে  ট্রুন্যাটের মাধ্যমে এবং ৩২টি সরকারি ও ৫৩টি বেসরকারী পরীক্ষাগারে  সিবিন্যাটের মাধ্যমে নমুনা পরীক্ষা করা হচ্ছে।
গত ২৪ ঘন্টায় ২,১০,২৯২টি নমুনা পরীক্ষা হয়েছে, যার পরিমাণ দৈনিক হিসেবে সর্বোচ্চ। এ পর্যন্ত দেশে মোট ৮৬,০৮,৬৫৪টি নমুনার পরীক্ষা হয়েছে।
কোভিড-১৯ মহামারীর সময় নিরাপদে রক্তদান করার জন্য কেন্দ্রীয় স্বাস্থ্য ও পরিবার কল্যাণ মন্ত্রক দ্বিতীয় অন্তর্বর্তী নির্দেশাবলী প্রকাশ করেছে। এ বিষয়ে বিস্তারিত জানতে নীচের লিঙ্কে ক্লিক করুন -
https://www.mohfw.gov.in/pdf/2ndNBTCGuidanceinLightofCOVID19Pandemic.pdf
কোভিড-১৯ এর বিষয়ে বস্তুনিষ্ঠ তথ্যের জন্য এবং এই মহামারী প্রতিরোধের বিষয়ে যে সব নির্দেশিকা জারি করা হয়েছে তা জানতে https://www.mohfw.gov.in/ লিঙ্কটি ক্লিক করুন।
কোভিড-১৯ এর বিষয়ে কোন জিজ্ঞাস্য থাকলে technicalquery.covid19[at]gov[dot]in অথবা ncov2019[at]gov[dot]in - এই দুটি ই-মেলে যোগাযোগ করা যাবে। ট্যুইটার হ্যান্ডেল @CovidIndiaSeva-এ ও প্রশ্ন করা যাবে। এছাড়াও +৯১-১১-২৩৯৭ -৮০৪৬ অথবা নিঃশুল্ক নম্বর ১০৭৫ এ ফোন করা যাবে। বিভিন্ন রাজ্য ও কেন্দ্রশাসিত অঞ্চলে কোভিড–১৯ সংক্রান্ত হেল্প লাইন নম্বরগুলির তালিকা পেতে চাইলে নীচের লিঙ্কে ক্লিক করুন -
https://www.mohfw.gov.in/pdf/coronvavirushelplinenumber.pdf
(CG/CB
প্রধানমন্ত্রীরদপ্তর
মাতা বৈষ্ণো দেবী ভবনে পদপৃষ্টের ঘটনায় জীবনহানিতে প্রধানমন্ত্রীর শোক প্রকাশ
নতুন দিল্লি, ১ জানুয়ারি, ২০২২
মাতা বৈষ্ণো দেবী ভবনে পদপৃষ্টের ঘটনায় জীবনহানিতে প্রধানমন্ত্রী শ্রী নরেন্দ্র মোদী গভীর শোক প্রকাশ করেছেন।
এক ট্যুইটে প্রধানমন্ত্রী বলেছেন, "মাতা বৈষ্ণো দেবী ভবনে পদপৃষ্টের ঘটনায় জীবনহানিতে অত্যন্ত ব্যাথিত। শোকসন্তপ্ত পরিবারগুলির প্রতি সমবেদনা। আহতদের দ্রুত আরোগ্য কামনা করি। জম্মু ও কাশ্মীরের উপরাজ্যপাল শ্রী @manojsinha_জী, মন্ত্রী শ্রী @DrJitendraSingh জী এবং @nityanandraibjp জীর সঙ্গে কথা বলেছি, তাঁরা পরিস্থিতি খতিয়ে দেখেছেন।"
CG/BD/AS/
(
প্রধানমন্ত্রীরদপ্তর
বোড়ো চুক্তি বোড়ো মানুষের জন্য এক নতুন যুগের সূচনা করলো; এই চুক্তি আসামের একতা ও অখন্ডতাকে আরও মজবুত করবে : প্রধানমন্ত্রী
নয়াদিল্লি, ৩০ জানুয়ারি, ২০২০
প্রধানমন্ত্রী শ্রী নরেন্দ্র মোদী আসামে শান্তি ও উন্নয়নের ক্ষেত্রে বোড়ো চুক্তিকে এক ঐতিহাসিক অধ্যায় হিসাবে বর্ণনা করেছেন। বোড়ো চুক্তিকে স্বাগত জানিয়ে তিনি বলেন, ‘সবকা সাথ, সবকা বিকাশ ও সবকা বিসওয়াস’ এবং ‘এক ভারত, শ্রেষ্ঠ ভারত’ – এর মন্ত্রে অনুপ্রাণিত হয়ে এই চুক্তি স্বাক্ষরিত হয়েছে।
একগুচ্ছ ট্যুইটে প্রধানমন্ত্রী বলেছেন, “আজ ভারত যেমন পূজনীয় বাপুকে তাঁর পুণ্যতিথিতে স্মরণ করছে, তেমনই আসাম শান্তি ও উন্নয়নের ক্ষেত্রে এক ঐতিহাসিক অধ্যায়ের সূচনা প্রত্যক্ষ করছে। অর্ধ শতাব্দী অপেক্ষার পর বোড়ো জনগণের সঙ্গে এই চুক্তি এক নতুন যুগের সূচনা করেছে। এই চুক্তি আসামের একতাকে সুদৃঢ় করবে, উন্নয়ন নিয়ে আসবে এবং এক উজ্জ্বল ভবিষ্যতের সূচনা করবে।
বোড়ো সংগঠনগুলির সঙ্গে এই ঐতিহাসিক চুক্তি স্বাক্ষরের পর আমাদের সরকারের সর্বাধিক অগ্রাধিকার হ’ল বোড়ো অঞ্চলের সার্বিক উন্নয়ন। ১ হাজার ৫০০ কোটি টাকার এক সুসংবদ্ধ প্যাকেজের মাধ্যমে উন্নয়ন প্রচেষ্টা শুরু হয়েছে। আমাদের বিশেষ নজর থাকবে বোড়ো জনজাতির মানুষের জীবনযাপনের মানোন্নয়নের ওপর যাতে তাঁরা সরকারি কর্মসূচিগুলির পূর্ণ সুফল পান।
শান্তির লক্ষ্যে আমাদের সঙ্গে বোড়ো জনজাতির মানুষের হাত মেলানো সুস্পষ্টভাবে এই বার্তাই দেয় যে, আমরা যখন হিংসার পথ পরিহার করে, গণতন্ত্র তথা সংবিধানের ওপর আস্থা রাখবো, তখন সবরকম সমস্যার সমাধান সম্ভব। আমি বোড়ো জনজাতির বন্ধুদের মূলস্রোতে ফিরে আসার জন্য স্বাগত জানাই। বোড়ো অঞ্চলের সার্বিক উন্নয়ন সুনিশ্চিত করতে আমরা অঙ্গীকারবদ্ধ।
আজ পূজ্য বাপুর পুণ্যতিথিতে পাঁচ দশক পুরনো বোড়ো সমস্যার সমাধানসূত্র মিলেছে। বোড়ো গোষ্ঠী এবং সরকারের মধ্যে এই চুক্তি আসামের একতা ও অখন্ডতা আরও সুদৃঢ় করবে। হিংসার পথ পরিহার করে এবং গণতন্ত্র তথা সংবিধানের প্রতি আস্থা বজায় রাখার জন্য বোড়ো বন্ধুদের এই সিদ্ধান্তকে আমি স্বাগত জানাই।
আসাম ও দেশের হিংসা কবলিত অন্যান্য এলাকার জন্য বোড়ো বন্ধুদের সঙ্গে এই চুক্তি এক স্পষ্ট বার্তা দেয়। দেশের উন্নয়ন তখনই গতি পায়, যখন হিংসা ও ভয়মুক্ত এক পরিবেশ গড়ে ওঠে। আমি অত্যন্ত আনন্দিত যে, আমার বোড়ো বন্ধুদের যাবতীয় প্রাণশক্তি আসামের উন্নয়নকে আরও সুদৃঢ় করবে।
আসামের অন্যান্য সম্প্রদায়ের স্বার্থ সুরক্ষিত রেখেই বোড়ো বন্ধুদের সঙ্গে এই চুক্তি স্বাক্ষরিত হয়েছে। এটা সকলের জয়, এটা মানবতার জয়। ‘সবকা সাথ, সবকা বিকাশ ও সবকা বিসওয়াস’ এবং ‘এক ভারত, শ্রেষ্ঠ ভারত’ – এর মন্ত্রে অনুপ্রাণিত হয়ে এই চুক্তি স্বাক্ষরিত হয়েছে”।
CG/BD/SB
(Visitor Counter : 73
বিজ্ঞানওপ্রযুক্তিমন্ত্রক
বিজ্ঞানীরা দূরতম সরু নিঃসৃত রেখাযুক্ত গামা রশ্মি নির্গত হচ্ছে, এমন ধরণের সক্রিয় ছায়াপথের সন্ধান পেয়েছেন
নয়াদিল্লী, ১৩ এপ্রিল, ২০২১
জ্যোতির্বিজ্ঞানীরা একটি নতুন সক্রিয় ছায়াপথের সন্ধান পেয়েছেন। দূরতম গামা রশ্মি নির্গত হচ্ছে এমন ধরণের এই ছায়াপথটিকে ন্যারোলাইন সেফারট -১  ছায়াপথ হিসেবে চিহ্নিত করা হয়েছে। পৃথিবী থেকে ৩১০০ কোটি আলোকবর্ষ দূরে এই ছায়াপথ অন্য অনেক গামা রশ্মি নির্গত হওয়া ছায়াপথের সন্ধান পেতে বিজ্ঞানীদের সাহায্য করবে।
১৯২৯ সালে এডুইন হাভল জানিয়েছিলেন, বিশ্ব ব্রহ্মান্ড সম্প্রসারিত হচ্ছে। তাঁর গবেষণায় জানা গিয়েছিল, বেশির ভাগ ছায়াপথগুলি আমাদের ছায়াপথের থেকে ক্রমশ দূরে সরে যাচ্ছে। এই ছায়াপথগুলির আলো আরো বৃহৎ তরঙ্গ দৈঘ্যে পরিণত হচ্ছে। অর্থাৎ এগুলি আরো রক্তিমাকার ধারণ করছে। বিজ্ঞানীরা বিশ্ব ব্রহ্মান্ডের প্রথম দিকের অবস্থা সম্পর্কে জানতে এই ধরণের রক্তাভ ছায়াপথের সন্ধান চালিয়ে যাচ্ছেন।
কেন্দ্রের বিজ্ঞান ও প্রযুক্তি দপ্তরের স্বায়ত্তশাসিত সংস্থা অ্যারিজের বিজ্ঞানীরা অন্যান্য সংস্থার গবেষকদের সঙ্গে এক যোগে ২৫,০০০ আলোকিত সক্রিয় ছায়াপথের কেন্দ্র নিয়ে কাজ করছেন। বিগত ১০ বছর ধরে তাঁরা অপটিক্যাল পদ্ধতিতে ছবি সংগ্রহ করছেন এবং জ্যোতির্বিজ্ঞানের বিভিন্ন উপাদানের উপর স্পেক্ট্রোস্কোপিক সমীক্ষা চালাচ্ছেন। তাঁরা উচ্চশক্তি সম্পন্ন গামা রশ্মি নির্গত হতে দেখেছেন। এই গামা রশ্মি নিঃসৃত ছায়াপথকে এনএলএস১ ছায়াপথ হিসেবে চিহ্নিত করেছেন। যা মহাকাশে বিরল।
বিশ্ব ব্রহ্মান্ডে আলোকিত সক্রিয় ছায়াপথের কেন্দ্র থেকে শক্তিশালী কণা দ্রুত গতিতে নিঃসৃত হয়। এগুলি সাধারণত বৃহৎ আকারে কৃষ্ণগহ্বরে এগিয়ে যায়। তবে, এনএলএস১ –এর থেকে গামা রশ্মি নিঃসরণ শনাক্তকরণ বিজ্ঞানীদের কাছে যথেষ্ট চ্যালেঞ্জের বিষয় ছিল। এর ফলে গামা রশ্মি নিঃসৃত এনএলএস১ ছায়াপথের থেকে বিশ্ব ব্রহ্মান্ডের সৃষ্টির গোড়ার দিকের তথ্য পাওয়ার সুবিধা হয়েছে।
গবেষণার জন্য় বিজ্ঞানীরা মার্কিন যুক্তরাষ্ট্রের হাওয়াই দ্বীপে ৮.২ মিটার সুবারু টেলিস্কোপের সাহায্য নিয়েছেন। তাঁরা এর মাধ্যমে রক্তিম এনএলএস১ ছায়াপথের সন্ধান পেয়েছেন। আগে যা বিভিন্ন বর্ণচ্ছটার সঙ্গে মিশে থাকতো। নতুন গামা নিঃসৃত এনএলএস১ যখন সৃষ্টি হয়েছিল, সেই সময়ে বিশ্ব ব্রহ্মান্ডের বয়স ৪৭০ কোটি বছর। অর্থাৎ বর্তমানে এনএলএস১ এর বয়স ১৩৮ কোটি বছর।
অ্যারিসের বিজ্ঞানী ড. শুভেন্দু রক্ষিত এই গবেষণায় নেতৃত্ব দিয়েছেন। তাঁকে জাপানের মাল্টে শ্রাম, ভারতের আইআইএ –এর সিএস স্ট্যালিন, ইন্দ্রানী পাল, অ্যারিজের বৈদেহী এস পালিয়া, মার্কিন যুক্তরাষ্ট্রে আই তানাকা, ফিনল্যান্ডের জারি কোটিলাইনেন এবং দক্ষিণ কোরিয়ার জ্যাজিন শিন সাহায্য করেছেন। এই গবেষণার ফলে উৎসাহিত হয়ে ড. রক্ষিত এবং তাঁর সহযোগীরা অ্যারিসের ৩.৬ দেবস্থল অপটিক্যাল টেলিস্কোপ থেকে এধরণের আরো এনএলএস১ ছায়াপথের সন্ধান শুরু করছেন।
CG/CB/SFS
(Visitor Counter : 170
স্বাস্থ্যওপরিবারকল্যাণমন্ত্রক
কোভিড-১৯ সংক্রান্ত সর্বশেষ তথ্য
নতুনদিল্লি, ২৩শে নভেম্বর, ২০২১
দেশ জুড়ে টিকাকরণ অভিযানে এ পর্যন্ত ১১৭ কোটি ৬৩ লক্ষ টিকা দেওয়া হয়েছে।
বর্তমানে কোভিড মুক্ত হওয়ার হার ৯৮.৩২ শতাংশ। ২০২০’র মার্চের পর এই হার সর্বোচ্চ।
গত চব্বিশ ঘন্টায় আরোগ্য লাভ করেছেন ১২ হাজার ২শো ২ জন।
সারা দেশে এ পর্যন্ত মোট সুস্থ হয়েছেন ৩ কোটি ৩৯ লক্ষ ৪৬ হাজার ৭৪৯ জন।
নতুন করে গত ২৪ ঘন্টায় সংক্রমিত হয়েছেন ৭,৫৭৯ জন।
ভারতে চিকিৎসাধীন সংক্রমিতের সংখ্যা বর্তমানে ১ লক্ষ ১৩হাজার ৫শো ৮৪ জন।
মোট সংক্রমিতের ১ শতাংশের কম, মাত্র ০.৩৩ শতাংশ এখন চিকিৎসাধীন। ২০২০র মার্চের পর এই হার সর্বনিম্ন।
দৈনিক সংক্রমিতের হার গত ৫০দিন ধরে ২ শতাংশের কম, আজ এই হার ০.৭৯ শতাংশ।
সাপ্তাহিক সংক্রমিতের হার ৬০ দিন ধরে ২ শতাংশের নিচে রয়েছে, বর্তমানে ০.৯৩ শতাংশ।
মোট নমুনা পরীক্ষা হয়েছে ৬৩ কোটি ৩৪ লক্ষ।
CG/CB/NS
(Visitor Counter : 132